SKRIFTLIG FORESPØRGSEL E-1169/02

af Antonios Trakatellis (PPE-DE) til Kommissionen

(24. april 2002)

Om: Spredning af farlige stoffer i havområder i Grækenland

Ifølge en anklagende artikel i den græske presse er den organisation, som varetager forvaltningen af Piræus havn, ved at behandle godkendelsen af arbejder med henblik på at gøre Piræus havn

dybere og transportere og sprede det opgravede sand, som indeholder farlige stoffer, bl.a. organiske rester og substanser, tungmetaller, olierester og pesticider, og som i alt anslås til ca. 200 000 t, i det nærliggende havområde ved Palio Faliro og i det åbne hav uden for Piræus.

Under henvisning til at både den centrale havnemyndighed for Piræus i et dokument og endvidere det nationale center for havforskning i en videnskabelig undersøgelse går ind for, at forslaget skal forkastes, fordi det vil føre til en økologisk katastrofe, bedes Kommissionen oplyse:

1. Har Kommissionen til hensigt at undersøge den pågældende sag og anmode om oplysninger vedrørende uddybningen af havnen og spredningen af farlige substanser og affald i havet omkring Palio Faliro og i havet ud for Piræus samt undersøge de kontroller, der foretages i henhold til fællesskabslovgivningen?

2. Hvad er Grækenlands stilling, hvad gennemførelsen af fællesskabsretten angår forordninger og direktiver, internationale aftaler og konventioner med henblik på at beskytte vandressourcerne, og hvilke foranstaltninger vil Kommissionen træffe for at sikre tilstrækkelig beskyttelse af folkesundheden og miljøet i Grækenland?

3. Er det tilladt at bortkaste farligt og giftigt bundfald i havmiljøet, når det ifølge undersøgelsen fra centret for havforskning, hvad tungmetallerne Zn, Cu, Cr, Pb angår, indeholder koncentrationer, der er 6-7 gange højere end koncentrationerne i bundfaldet på det åbne havområde udenfor Piræus, og hvad carbonhybriderne angår, koncentrationer, som er 40 gange højere end de koncentrationer, som findes i det åbne hav?

4. Er der foretaget en ny, systematisk miljøundersøgelse, og hvem har i så fald foretaget den, eftersom den undersøgelse, som blev udført af det nationale center for havforskning, fraråder udkastning af forurenende substanser i havet?

Svar afgivet på Kommissionens vegne af Margot Wallström

(10. juni 2002)

I maj 2002 forelå der 18 sager om Grækenlands mangelfulde håndhævelse eller gennemførelse af Fællesskabets lovgivning om beskyttelse og forvaltning af vandressourcerne. Seks af sagerne vedrører overtrædelsesprocedurer i medfør af EF-traktatens artikel 226 eller artikel 228. For de resterende tolv sagers vedkommende er Kommissionen ved at undersøge, om der er tale om brud på fællesskabsretten, for derved at sikre, at miljøet beskyttes forsvarligt. Dog er der ingen af disse sager, der vedrører forureningen af havet ud for Piræus.

I princippet omfatter Rådets direktiv 76/464/EØF af 4. maj 1976 om forurening, der er forårsaget af udledning af farlige stoffer til Fællesskabets vandmiljø(1), forurening i form af tungmetaller og organiske rester. Dog er udtømning af opmudringsmateriale fra uddybning, driftsmæssige udtømninger fra skibe i territorialfarvande og dumpning fra skibe i territorialfarvande udtrykkeligt undtaget fra direktivet (jf. artikel 1, stk. 2, litra d)).

I det nyligt vedtagne vandrammedirektiv(2) er tilgangen bredere, idet der bl.a. kræves en god status for vandkvaliteten. Ved udarbejdelsen af et program af foranstaltninger til opnåelse af denne gode status skal alle former for belastning af vandmiljøet tages i betragtning. Vandrammedirektivet skal være omsat i national lovgivning senest den 22. december 2003. Desuden skal definitionen af udledninger i artikel 1 i Rådets direktiv 76/464/EØF formelt afløses i forbindelse med den igangværende forberedelse af opfølgende lovgivning i medfør af vandrammedirektivets artikel 16.

Det må konkluderes, at den gældende fællesskabslovgivning om vand ikke synes at finde anvendelse på tilfældet med opmudring og fjernelse af farlige stoffer fra havnen i Piræus. Kommissionen behøver yderligere informationer for at kunne verificere denne foreløbige konklusion og vurdere, om andre af Fællesskabets retsakter, f.eks. om affaldsbortskaffelse eller miljøvurderinger, kan gælde her i stedet.

For at sikre sig, at fællesskabsretten håndhæves korrekt, vil Kommissionen efterforske spørgsmålet om opmudring af havnen i Piræus og miljøvirkningerne heraf. Den vil skriftligt anmode de græske myndigheder om oplysninger vedrørende den sag, det ærede medlem har bragt på bane.

(1) EFT L 129 af 18.5.1976.

(2) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.